Minimumlone by klein besighede onder die loepArgieffoto Die departement van kleinsakeontwikkeling wil vandeesweek met ŉ omvattende konsultasieproses begin om wetgewing en die voorgestelde nasionale minimumloon te ondersoek. Die departement het in ŉ verklaring gesê die konsultasieproses sal van 25 Januarie tot 5 Februarie landswyd met belanghebbendes geskied. “ŉ Nasionale indaba sal uiteindelik in Gauteng plaasvind,” het die departement verduidelik. Die Wysigingswet op Klein Sakeondernemings en die nasionale minimumloon sal hersien word. Volgens die departement moet die wetgewing hersien word, om seker te maak dat dit ontwikkelend van aard is, en nog steeds in lyn is met huidige realiteite wat klein sakeondernemings beleef. Persone wat die konsultasieprosesse gaan bywoon, sluit in verteenwoordigers van mikro-ondernemings, klein sakeondernemings, samewerkende vennootskappe, klein sakekamers, samewerkende verenigings, koöperatiewe lede, akademici, nie-regeringsorganisasies wat vennootskappe en klein besighede ondersteun, en beamptes van plaaslike en nasionale staatsdepartemente. Die konsultasieproses begin vandeesweek in die Oos-Kaap in Oos-Londen en Umtata; in KwaZulu-Natal in Durban en Ladysmith; in die Noord-Kaap in Kimberley en Upington; en in Noordwes in Rustenburg. Die oorblywende provinsies sal daarna volg.